钦定古今图书集成/明伦汇编/官常典/第201卷 > 薛元超
## 钦定古今图书集成/明伦汇编/官常典/第201卷 > 薛元超

按《唐书薛收传》：“收子元超，九岁袭爵，及长，好学，善属
文，尚巢王女和静县主，累授太子舍人。高宗即位，迁
给事中。数上书陈当世得失。帝嘉纳，转中书舍人、弘
文馆学士。省中有盘石道衡，为侍郎时，常据以草制，
元超每见辄泫然流涕。以母丧解，夺服授黄门侍郎，
检校太子左庶子。所荐豪俊士，若任希古、高智周、郭”
正一、王义方、孟利贞、郑祖元、邓元挺、崔融等，皆以才
自名于时。累拜东台侍郎。李义府流嶲州。旧制，流人
不得乘马，元超为请，坐贬简州刺史。岁馀，又坐与上
官仪文章款密，流嶲州。上元初，赦还，拜正谏大夫。三
年，迁中书侍郎、同中书门下三品。帝校猎温泉，诸蕃
酋长得持弓矢从。元超奏：“夷狄野心，而使挟兵在围
中，非所宜。”帝纳可。尝宴诸王，召元超与从容谓曰：“任
卿中书，宁藉多人哉？”俄拜中书令，兼左庶子。帝幸东
都，留辅太子监国，手敕曰：“朕留卿，若失一臂，顾太子
未习庶务，关中事卿悉专之。”时太子射猎，诏得入禁
御，故太子稍怠政事。元超谏曰：“内苑之地，缭丛薄，冒
翳荟，绝磴险涂。殿下截轻禽，逐狡兔，衔橛之变，讵无
可虞。又户奴多反逆馀族，或夷狄遗丑，使凶谋窃发，
将何以御哉！夫为人子者，不登高，不临深，谓其近危
辱也。天皇所赐，书戒丁宁，惟殿下罢驰射之劳，留情
坟典，岂不美哉！”帝知之，遣使厚赐慰其意，召太子还
东都。帝疾剧，政出武后。因阳喑乞骸骨，加金紫光禄
大夫。卒，年六十二。赠光禄大夫、秦州都督，陪葬乾陵。